Hvis du er på jagt efter de bedste kokke i Danmark til at lave vildt dette efterår, skal du til Aalborg. De arbejder nemlig i Restaurant Musikkens Hus. I weekenden blev der for ottende gang afholdt Årets Vildret, denne gang på Als, og her løb altså nordjyderne med sejren efter at have serveret kronkalv, spareribs glaseret med Gråstenæble-juice og fladbrød med sort byg fra Skærtoft Mølle for dommerne. Retten var så god, at den vandt foran ellers stærke konkurrenter som Restaurant Uformel og Restaurant Brace, som tog henholdsvis anden- og tredjepladsen i konkurrencen. I alt deltog otte restauranter i konkurrencefinalen: Restaurant Kiin Kiin i København, LEGO House i Billund, Falsled Kro, Restaurant Uformel i København, Restaurant Babette i Vordingborg, Restaurant Sletten i Humlebæk, Restaurant Musikkens Hus i Aalborg og Restaurant Brace i København. Ingen af deltagerne vidste på forhånd, hvilke dyr de kunne tilberede. Men med gode sønderjyske råvarer og et stort udvalg af både fasaner, ænder, dådyr og to stykker kronvildt var der masser at vælge imellem til de imponerende retter. 1500 publikummer så med, mens kokkene var i køkkenet. Det er det højeste antal i mange år. Bag konkurrencen står Vildt Gastronomi i tæt samarbejde med Dansk Ø-ferie og Destination Sønderjylland.
Restaurant Musikkens Hus har i weekenden vundet kokkekonkurrencen Årets Vildtret for næsen af Restaurant Uformel og Restaurant Brace.